**JELES TÁRGYAK**

A *Szentendre, a kereskedőváros – a Castrumtól a kereskedőházig* címűhelytörténeti kiállítás válogatott tárgyaihoz készítettük a *Jeles tárgyak* elnevezésű oktatási segédanyagunkat, amely tematikus, tanórát színesítő rövid videókat és azokhoz kapcsolódó játékos feladatokat tartalmaz. A tárgyak bemutatása, a hozzájuk kapcsolható téma körbejárása egyrészt történelmi, művelődés- és kultúrtörténeti ismereteket nyújt a korról, melyben a tárgyak aktív életüket élték, másrészt a diákoknak kínál kapcsolódási pontokat az új ismeretekhez.

* *Az online kiállítás ezen a linken érhető el:* <https://my.matterport.com/show/?m=8tASSr74YpB>

**A LÁDA REJTÉLYE**

A kiállításon látható ládák a főszereplői ennek az anyagnak. A bevezető beszélgetés és a felmerülő új fogalmakat tisztázó párosítós feladat után egy 5 perces videót néznek meg a diákok, majd egy Kahoot! kvíz és egy kreatív feladat segítségével dolgozzák fel a látottakat.

**1. Bevezető beszélgetés (3-5 perc)**

* Ismersz olyan történeteket, lehet bibliai, mitológiai, irodalmi példa, melyekben főszerepet kap egy láda?
* *Lehetséges válaszok: frigyláda (a szövetség ládája, benne a Tízparancsolat két kőtáblán), Pandóra szelencéje (benne a baj démonai: ínség, betegség, gond, gonoszság) tulipános láda (benne a menyasszony kelengyéje), Jókai Mór: A Rab Ráby, kincsesládák, stb.*

**2. Főszerepben a láda (10 perc)**

***A szentendrei céhekről és a három ládáról dióhéjban***

*Magyarországon a török kor után általában csak az 1700-as évek második felében alakultak céhek, mivel az osztrákok nem támogatták a magyar céhek újraalakulását. Az 1690-ben Szentendére betelepült szerbek sajátos jogi helyzetüknek köszönhetően néhány évtizeden belül több céhet is létrehoztak. Elsőként a csizmadia céhet 1697-ben, majd ezt követte a tobakosok céhe, akik az állatbőrök kikészítésének szakavatott mesterei voltak. Az 1700-as évek elején megalakult a szerb szűcsök, paplan- és zubbonykészítők, a szabók, valamint a szappanosok érdekvédelmi szervezete is.*

***A******Ráby-láda****: a nagy méretű, különleges zárszerkezetű vasládát két évszázadon át a Városházán tartották, a városi tanács adta át a múzeumnak. Feltételezhetően egykor a város iratait, pecsétjét, pénzét őrizték benne. Ráby Mátyás 1784-ben a város igazgatásának és pénzügyeinek ellenőrzése ürügyén érkezett Szentendrére.*

***Az ács és kőműves céh ládája****: a láda intarziás díszítményén az ácsok és kőművesek jellegzetes szerszámai (balta, szekerce, vonalzó, kőműves kanál, kalapács) és az 1870-es évszám látható. E két fontos mesterség képviselői bár kérvényezték, nem kaptak kiváltságlevelet, ezért a szentendrei mesterek budai céhekbe tartoztak.*

***A szőlősgazdák céhládájaként ismert láda****: Szentendrén ilyen céh alakulásáról nincsenek ismereteink. A ládán a munkaeszközök ábrája mellett az 1885-ös évszám szerepel, eszerint a céhek megszűnése (1872) után készítették. A dalmát közösség értékőrző, hagyományaiban szerepet játszó láda volt.*

* A videó a Ferenczy Múzeum gyűjteményében található céhládákat mutatja be. Mielőtt megnézzük, ismételjünk át néhány fogalmat, ismeretlen szót!
* *Learning Apps link:* [*https://learningapps.org/watch?v=pk6wgom4n21*](https://learningapps.org/watch?v=pk6wgom4n21)

*VAGY nyomtatható feladatlap (külön fájlban a diákoknak)*

* *Megoldókulcs:*

|  |  |
| --- | --- |
| azonos foglalkozású iparosok önkéntes, érdekvédelmi szervezete | *céh* |
| engedély a szakma gyakorlására | *szabadalomlevél/céhlevél* |
| a céh feje, a választott főnök | *céhmester* |
| tanonc felvétele a céhbe, a tanulóidő megkezdése | *inas fogadása* |
| városi hatóság, előljáróság | *magisztrátus* |
| bárdhoz hasonló, széles lapú, rövid nyelű, faragásra alkalmas fejsze | *szekerce* |
| isteni, szent | *szakrális* |
| valakit gyanúba keverő, rossz hírbe hozó, lejárató | *kompromittáló* |
| a céhes oktatás végén, a vizsgamunka elvégzése és elfogadása után a legény mesterré lett | *legény felszabadítása* |

* Nézzük meg a videót Krizbainé Szabó Éva online tárlatvezetésével!

**3. Kahoot kvíz (5 perc)**

* Milyen információkra figyeltél fel? Teszteld magad egy Kahoot! kvízzel!
* *Kahoot! kvíz link:* <https://play.kahoot.it/v2/?quizId=918a4c84-3812-4cf1-98e8-784e75c6587e> *VAGY nyomtatható feladatlap (külön fájlban a diákoknak)*
* *Megoldókulcs:*

1. c 3. b 5. c 7. a 9. c 11. b

2. b 4. b 6. c 8. a 10. a 12. d

**4. Osztályláda (min. 10 perc)**

* Minden iskolai osztály egy közösség, melynek vannak szabályai, emlékei, történetei, mi több, osztálypénze, azaz olyan kincsei, amiket érdemes egy osztályládában tartani. Milyen jelképek, szimbólumok fejezik ki legjobban az osztályotok profilját? Mi jellemez benneteket? Milyen iratokat, tárgyakat tartotok fontosnak, hogy ebbe a ládába kerüljenek? Tervezzétek meg a saját osztályládátokat!
* Ha ez a láda végighallgatná egy órátokat, mit mondana rólatok?

A*z ismeretek elmélyítését szolgáló közösségépítő feladat tudatosítja az osztály egyéni és közösségi értékeit, fejleszti az osztályon belüli kohéziót. Házi feladatként/projektmunkaként is kiadható.*